SIR শুনানির লাইনে প্রতারণার ফাঁদ! রাতারাতি ফাঁকা ৩৪ অ্যাকাউন্ট

মালদহ: এসআইআর শুনানির (SIR Hearing) সুযোগকে কাজে লাগিয়ে ভুয়ো প্রকল্পের নামে আর্থিক প্রতারণার (Money Fraud) চাঞ্চল্যকর ঘটনা সামনে এল মালদহের (Malda) মানিকচকে। স্মার্ট কার্ড (Fake Smart Card) করে প্রতি মাসে তিন হাজার টাকা পাইয়ে দেওয়ার প্রলোভন দেখিয়ে ৩৪ জন মহিলার কাছ থেকে ব্যাঙ্ক সংক্রান্ত গুরুত্বপূর্ণ নথি ও বায়োমেট্রিক তথ্য সংগ্রহ করে তাঁদের সঞ্চিত টাকা হাতিয়ে নেওয়ার অভিযোগ উঠেছে। ঘটনায় অভিযুক্ত রাজা আলি নামে এক ব্যক্তিকে ধরে পুলিশের হাতে তুলে দিলেন প্রতারিত মহিলারাই।

জানা গিয়েছে, মানিকচক ব্লকের নদীপাড়ের নারায়ণপুর চর এলাকার বাসিন্দা ওই ৩৪ জন মহিলা চলতি মাসের ২২ জানুয়ারি এসআইআর শুনানির জন্য মানিকচক ব্লক প্রশাসনিক ভবনে এসেছিলেন। সেই সময় অভিযুক্ত রাজা আলি তাঁদের সঙ্গে আলাপ করে একটি ভুয়ো প্রকল্পের কথা জানায়। সে দাবি করে, স্মার্ট কার্ড তৈরি হলে প্রতি মাসে কার্ডে তিন হাজার টাকা করে জমা হবে এবং পরিষেবা বাবদ এককালীন এক হাজার টাকা নেওয়া হবে।

আরও পড়ুন: অবৈধ অনুপ্রবেশ! অবশেষে মুক্তি পেল ১৫৭ জন বাংলাদেশি মৎস্যজীবী

প্রত্যন্ত এলাকার মহিলারা এই প্রলোভনে পড়ে নিজেদের ব্যাঙ্কের পাসবুক, আধার কার্ড, ফিঙ্গারপ্রিন্ট ও চোখের ছবি অভিযুক্তের হাতে তুলে দেন। অভিযোগ, এর কিছুক্ষণের মধ্যেই একে একে ৩৪ জন মহিলার মোবাইলে ব্যাঙ্ক অ্যাকাউন্ট থেকে টাকা কেটে নেওয়ার এসএমএস আসতে শুরু করে। প্রত্যেকের অ্যাকাউন্ট থেকে বিপুল অঙ্কের টাকা উধাও হয়ে যায়। ঘটনায় গ্রামজুড়ে তীব্র চাঞ্চল্য ছড়িয়ে পড়ে।

নিজেদের প্রতারণার শিকার বুঝতে পেরে মহিলারা প্রথমে অভিযুক্তকে খুঁজে বের করার চেষ্টা করেন। তাতে কাজ না হওয়ায় শেষে গ্রামের মহিলারাই ফাঁদ পেতে রাজা আলিকে ধরে ফেলেন। পরে তাঁকে মানিকচক থানার পুলিশের হাতে তুলে দেওয়া হয়। এই ঘটনায় প্রতারিত ৩৪ জন মহিলা পুলিশের কাছে লিখিত অভিযোগ দায়ের করেছেন। তাঁদের দাবি, দ্রুত তাঁদের টাকা ফেরত দিতে হবে এবং অভিযুক্তের বিরুদ্ধে কঠোর শাস্তিমূলক ব্যবস্থা নিতে হবে। মানিকচক থানার পুলিশ জানিয়েছে, অভিযোগের ভিত্তিতে নির্দিষ্ট ধারায় মামলা রুজু করে ধৃতকে বৃহস্পতিবার মালদা জেলা আদালতে পেশ করা হবে।